b'\n_START_ARTICLE_\nHella Haasse\n_START_PARAGRAPH_\nH\xc3\xa9l\xc3\xa8ne Serafia Haasse (2. veebruar 1918 \xe2\x80\x93 29. september 2011) oli hollandi kirjanik._NEWLINE_Ta kirjutas palju ajaloolisi romaane, kuid ka luulet, n\xc3\xa4idendeid, esseesid, autobiograafilisi teoseid ja novelle. Tihti toimub tema teoste tegevus Hollandi Indias, kus ta s\xc3\xbcndis ja veetis 20 esimest eluaastat. P\xc3\xa4rast g\xc3\xbcmnaasiumi l\xc3\xb5petamist kolis ta Hollandisse. Aastal 1945 ilmus tema esimene luulekogu ja 1948 esimene romaan._NEWLINE_Haasse sai palju auhindu, sealhulgas nii oma esimese kui viimase (2002) romaani eest. Igal aastal korraldatakse Hollandis raamatun\xc3\xa4dal, mille puhuks tellitakse m\xc3\xb5nelt tuntud kirjanikult lugu, tavaliselt l\xc3\xbchiromaani m\xc3\xb5\xc3\xb5tu. Seda nimetatakse raamatun\xc3\xa4dalakingituseks ning Haasse on ainus, kes kirjutanud kolm raamatun\xc3\xa4dalakingitust (1948, 1959 ja 1994). 1981 p\xc3\xa4lvis ta Constantijn Huygensi auhinna, mis antakse kord aastas elut\xc3\xb6\xc3\xb6 eest elavale hollandi kirjanikule. 1983 p\xc3\xa4lvis ta Cornelius Hoofti auhinna, mis antakse kord aastas elut\xc3\xb6\xc3\xb6 eest vaheldumisi elavale hollandi romaanikirjanikule, esseistile ja luuletajale (sellega kaasnev rahaline auhind on mitu korda suurem Huygensi auhinna omast).'